**Mimi Philipsens erindringer, skrevet 1970 – 71**

**Om Kresten Philipsen**

Født den 27. april 1886 i Avnbøl, søn af gårdejer Johan Philipsen og hustru Katrine født Petersen fra Stenderup, Sundeved. Efter hans konfirmation i Ullerup Sognekirke kom han på landbrugsskole i Kappel 1 år, hvor han tog eksamen. Hvori den bestod ved jeg ikke, men han kom hjem med den tyske ”Einjähriges Kasket”. Kasketten blev dog henlagt som alt andet derfra. Tysk blev han dog ikke af den grund. Han var elev på Majbølgård på Als, flyttede senere med en af sønnerne til Ullemose på Fyn. Her og på Majbølgård var han sammen med Frederik Schmidt fra Kollund senere gårdejer i Hønsnap. Det var 1904. Han var 2 år tysk soldat, det første år i Sønderborg, det andet år elitesoldat i Potsdam, hvor han også stod vagt for Wilhelm II. Han var på Tune Landbrugsskole 1909 – 10. I øvrigt henviser jeg til den skrivelse, han sendte til ’Kongelige Ordeners historiograf’, Amalienborg, da han fik ridderkorset den 5. februar 1948.

I foråret 1910 den 16. marts købte han gården Lundtoftbjerg af tyskeren B. Willbrandt fra Mecklenborg. Prisen 142.500 mark. På denne blakkede egn (især Holbøl hvor beboerne var overvejende tyskere) var det en sejr for danskheden at denne gård ligesom de to gårde i Undelev, nu havde danske ejere. De øvrige betingelser vedrørende købet kan læses i vedlagte købekontrakt.

**Om Krestens videre liv:**

Kresten havde mange offentlige hverv. Her er nogle: Aabenraa Amtsråd, Frøforsyning, Cimbria, Handelsbanken i Gråsten, Landeværnet, Sønderjyllands Lånekasse, Jordfordelingskommission. I de første år var han medlem af Holbøl Mejeri. Han var medlem af Akkordudvalget her i Aabenraa Amt. Det gav en masse arbejde; det var dårlige tider for landbruget i årene 1930 – 36-37.

Kresten døde den 24. april 1962 og blev begravet på hans fødselsdag den 27. april.